XFCE

Το XFCE (XForms Common Environment) είναι ένα γραφικό περιβάλλον εργασίας για λειτουργικά συστήματα Unix ή βασισμένα στο Unix, όπως το Linux. Έχει δοθεί έμφαση στη χαμηλή χρήση πόρων και την ευκολία χρήσης.

Ξεκίνησε να αναπτύσσεται το 1996 από τον Ολιβιέ Φουρντάν (Olivier Fourdan) και η πιο πρόσφατη σταθερή έκδοση είναι η 4.12, η οποία παρουσιάσθηκε στις 28 Φεβρουαρίου 2015. Αποτελείται από "πακέτα" εφαρμογών που συνδυαζόμενα δίνουν την πλήρη λειτουργικότητα του περιβάλλοντος εργασίας, αλλά μπορούν να επιλεγούν ξεχωριστά ανάλογα με τις προσωπικές ανάγκες του χρήστη. Το XFCE, λόγω της χαμηλής χρήσης πόρων και των μικρών απαιτήσεων, χρησιμοποιείται συχνά σε παλιούς υπολογιστές, με περιορισμένες δυνατότητες.

Βασίζεται στην εργαλειοθήκη GTK+ 2 όπως και το GNOME 2. Χρησιμοποιεί τον διαχειριστή παραθύρων Xfwm4 και τον διαχειριστή αρχείων Thunar.

 Ιστορία 
Ο Olivier Fourdan ξεκίνησε τη δημιουργία του XFCE το 1996. Ο αρχικός στόχος ήταν η δημιουργία ενός κλώνου του Common Desktop Environment (CDE) για τα λειτουργικά συστήματα Linux. Το πρόγραμμα θα βασίζονταν στο πακέτο λογισμικού XForms και η ονομασία του σήμαινε αρχικά XForms Commons Environment. Έκτοτε η βάση του προγράμματος έχει αλλάξει και πλέον δεν χρησιμοποιείται το XForms. Η ονομασία διατηρήθηκε, αν και πλέον δεν αναγράφεται σαν "XFCE" (με κεφαλαία γράμματα) αλλά σαν "Xfce". Ο Fourdan δημοσίευσε την αρχική έκδοση του προγράμματος στο SunSITE. Η πρώτη αυτή έκδοση του Xfce δεν ήταν ένα πλήρες περιβάλλον εργασίας, αλλά μονάχα μια γραμμή εργαλείων (αγγλικά: toolbar). Παρόλο που ξεκίνησε σαν ατομική προσπάθεια, το Xfce σήμερα αναπτύσσεται από ομάδα εθελοντών από όλο τον κόσμο, περιλαμβάνει πληθώρα προγραμμάτων και χρησιμοποιείται από πολλές διανομές Linux.

 Έκδοση 2 
Το 1998 παρουσιάσθηκε η δεύτερη έκδοση του Xfce και σε αυτήν περιλαμβάνονταν για πρώτη φορά το πρόγραμμα διαχείρισης παραθύρων Xfwm. Πρέπει να σημειωθεί ότι εκείνη την περίοδο το Xfce δεν ήταν ακόμη ελεύθερο λογισμικό, καθώς το πακέτο XForms, στο οποίο στηρίζονταν το Xfce, ήταν κλειστού κώδικα. Αυτός ήταν ο λόγος που το Xfce δεν συμπεριελήφθη, τότε, στο Red Hat Linux ενώ η διανομή Debian το συμπεριέλαβε μονάχα στο contrib project.Debian xfce source package 3.4.0.20000513-1 changelog

 Έκδοση 3 
Η τρίτη έκδοση του Xfce ήταν η πρώτη που μπορεί να θεωρηθεί ελεύθερο λογισμικό. Τον Μάρτιο του 1999 ο Fourdan ξεκίνησε την πλήρη επαναδημιουργία του Xfce, αυτή τη φορά με βάση το πακέτο GTK+ (GIMP Toolkit) αντί για τα XForms.

 Έκδοση 4 
200px|right|thumb|Το Xfce 4.4. Είναι ορατά διάφορα χαρακτηριστικά, όπως το Panel (στο κάτω μέρος) και οι σκιές γύρω από τα παράθυρα.

Η έκδοση 4.0.0 χρησιμοποιούσε το GTK+ 2, ενώ στην έκδοση 4.2.0 έγιναν σημαντικές αλλαγές, ανάμεσα στις οποίες ήταν και η προσθήκη σκιών και διαφάνειας στα παράθυρα και ένα νέο σύνολο εικονιδίων. Τον Ιανουάριο του 2007 παρουσιάστηκε η έκδοση 4.4.0, η οποία χρησιμοποιούσε το πρόγραμμα διαχείρισης αρχείων Thunar, αντί για το Xffm, είχε πλέον τη δυνατότητα προσθήκης εικονιδίων στην επιφάνεια εργασίας και περιελάμβανε πολλές διορθώσεις για το Panel. Η έκδοση 4.6.0 παρουσιάστηκε τον Φεβρουάριο του 2009, περιλαμβάνοντας νέο πρόγραμμα διαχείρισης ήχου, νέο πρόγραμμα διαχείρισης επιλογών του χρήστη (settings manager) και σημαντικές βελτιώσεις στις εφαρμογές που συναποτελούν τα κύρια συστατικά του Xfce.

Τον Ιανουάριο του 2011 παρουσιάσθηκε παρουσιάσθηκε η έκδοση 4.8 του Xfce. Ήταν η πρώτη φορά που ακολουθήθηκε ο κύκλος ανάπτυξης που αναπτύχθηκε κατά τη διάρκεια του Ubuntu Desktop Summit τον Μάιο του 2009 ("Xfce Release and Development Model"). Στα πλαίσια του νέου τρόπου ανάπτυξης, χρησιμοποιήθηκε διαδικτυακή εφαρμογή ώστε να διευκολυνθεί η διαχείριση του εγχειρήματος και server αποκλειστικά για τους μεταφραστές του Xfce. Επίσης αναβαθμίστηκε ο κύριος server του εγχειρήματος.

Στις 28 Απριλίου 2012 παρουσιάστηκε η έκδοση 4.10 του Xfce.News: Xfce 4.10 released xfce.org Σε αυτή την έκδοση κύριο μέλημα ήταν να γίνουν διάφορες μικροβελτιώσεις και να γίνει το περιβάλλον εργασίας πιο εύχρηστο. Έγιναν διάφορες αλλαγές, μεταξύ των οποίων συγκαταλέγονται η εισαγωγή μιας νέας εφαρμογής για την αναζήτηση εγκατεστημένων στο σύστημα προγραμμάτων, αλλαγές στο Panel και η δυνατότητα εκκίνησης εφαρμογών με ένα κλικ.

Στις 28 Φεβρουαρίου 2015 παρουσιάστηκε η έκδοση 4.12 του Xfce.

 Συστατικά του Xfce 

Το Xfce παρέχει τη βάση για την ανάπτυξη άλλων προγραμμάτων. Υπάρχουν αρκετά προγράμματα που αναπτύσσονται ανεξάρτητα και χρησιμοποιούν τις βιβλιοθήκες του Xfce, όπως το ημερολόγιο Orage. Επίσης υπάρχουν εφαρμογές και προγράμματα που καλύπτουν πληθώρα σημαντικών λειτουργιών όπως η διαχείριση αρχείων και η διαχείριση παραθύρων, οι οποίες αποτελούν κύρια συστατικά του περιβάλλοντος εργασίας Xfce.

 Κύρια συστατικά (core components) 

Τα παρακάτω προγράμματα αποτελούν κύρια συστατικά του περιβάλλοντος εργασίας Xfce:

Window Manager (Xfwm4)
Πρόγραμμα που διαχειρίζεται την τοποθέτηση και τη μορφή των παραθύρων των εφαρμογών στην οθόνη.

Panel
Το Panel είναι μια μπάρα από την οποία ο χρήστης μπορεί γρήγορα να εκκινεί προγράμματα, να διαχειρίζεται παράθυρα, να προσθέσει ρολόι και άλλα. 

Desktop Manager (Xfdesktop)
Εφαρμογή που διαχειρίζεται όλα τα ζητήματα που σχετίζονται με την αρχική οθόνη της επιφάνειας εργασίας, όπως η εικόνα φόντου και τον τρόπο που θα εμφανίζονται αρχεία και εφαρμογές σε αυτή. 

Session Manager
Πρόγραμμα που διαχειρίζεται όλες τις παραμέτρους που σχετίζονται με την εκκίνηση, την επανεκκίνηση και το κλείσιμο του συστήματος. Επίσης διαχειρίζεται τις δυνατότητες αναστολής λειτουργίας και των συνεδριών (αγγλικά: session) κάθε χρήστη. 

Settings Manager
Πρόγραμμα που επιτρέπει τη ρύθμιση και την αποθήκευση των ρυθμίσεων του χρήστη.

Thunar
Το Thunar είναι το σύστημα διαχείρισης αρχείων του Xfce. Διαθέτει προηγμένες λειτουργίες, όπως η μετονομασία πολλών αρχείων ταυτόχρονα, καθώς και τη δυνατότητα επέκτασης της λειτουργικότητας του με τη χρήση προσθέτων (αγγλικά: plugin).

Application Finder
Πρόγραμμα που επιτρέπει την εκκίνηση εφαρμογών που είναι εγκατεστημένες στο σύστημα και την εύρεση πληροφοριών σχετικά με αυτές. 

 Εφαρμογές 

Οι παρακάτω εφαρμογές είναι μέρη του γραφικού περιβάλλοντος εργασίας Xfce:

Midori
Ελαφρύ πρόγραμμα περιήγησης ιστού (αγγλικά: Web Browser).

Terminal
Τερματικό με δυνατότητες όπως η εργασία με πολλές καρτέλες και πολλά παράθυρα. 

Xfburn
Πρόγραμμα εγγραφής CD/DVD.

Orage
Ημερολόγιο, το οποίο επίσης περιλαμβάνει ρολόι για το Panel. Επίσης έχει τη δυνατότητα αποθήκευσης γεγονότων, λειτουργώντας σαν ατζέντα, και τη δημιουργία υπενθυμίσεων για αυτά σε οπτική και ηχητική μορφή. Παλαιότερα ήταν γνωστό σαν Xfcalendar.  

Ristretto Image Viewer
Πρόγραμμα προβολής εικόνων.

Mixer
Πρόγραμμα διαχείρισης και μίξης ήχου.

 Δείτε επίσης 
 LXDE
 GNOME
 KDE

 Παραπομπές 

 Εξωτερικοί σύνδεσμοι 

 Xfce - Επίσημη σελίδα 
 Xfce Blog 
 Xfce Wiki - Wiki με πληροφορίες και υλικό για το Xfce 
 Xfce Goodies Project - Ιστότοπος όπου συγκεντρώνονται επιπλέον προγράμματα και υλικό 
 en.gentoo-wiki.com/wiki/Xfce - Η σελίδα για το Xfce στο Gentoo Wiki 

Κατηγορία:Γραφική διεπαφή χρήστη
Κατηγορία:Ελεύθερο λογισμικό
Κατηγορία:Linux